קרי ראסל

ביוגרפיה

ראסל נולדה בפאונטיין ואלי שבקליפורניה שבארצות הברית למשפחה נוצרית-מורמונית. בתם של סטפני, עקרת בית, ודייוויד ראסל, בכיר בניסאן מוטורס, ולה אח ואחות. עקב עיסוקו של אביה, הם עברו דירה לעיתים תכופות ולכן גדלה בקופל שבטקסס, מסה שבאריזונה ובהיילנדס ראנץ' בקולורדו. בילדותה למדה בסטודיו לריקוד, מה שהקנה לה בסופו של דבר מקום בתוכנית "מועדון מיקי מאוס".

קריירה

הופעתה הראשונה של ראסל בטלוויזיה הייתה בתוכנית "מועדון מיקי מאוס" ששודרה בערוץ דיסני. היא השתתפה בתוכנית בין השנים 1993-1991.
בשנת 1992 הופיעה בסרט "מותק, הילד התנפח". לאחר מכן הופיעה בתפקידי אורח במספר סדרות, בהם: "ילד פוגש עולם" ו"נשואים פלוס". בשנת 1994 היא הופיעה בוידאו קליפ של בון ג'ובי - "Always", וב-1997 שיחקה בשני פרקים בסדרת הפנטזיה "Roar".
בין השנים 1998‏-2002 גילמה ראסל את דמותה של פליסיטי פוסטר בסדרת הדרמה של The WB, "פליסיטי". על תפקיד זה זכתה בפרס גלובוס הזהב לשחקנית הטובה ביותר בסדרת דרמה בשנת 1999. לצד הופעתה בסדרה, שחקה ראסל גם בסרטים: "Eight Days a Week", "עיקול המוות" ו-"Mad About Mambo" שיצאו בהפצה מוגבלת רק בצפון אמריקה. תפקידה הבא היה בשנת 2002 בסרט המלחמה "חיילים היינו", שם גילמה אשה של אדם המשרת בצבא האמריקאי.
בשנת 2003, לאחר שהגיעה הסדרה "פליסיטי" לסיומה, לקחה ראסל הפסקה ממשחק, ועברה לניו יורק למשך שנתיים. בשנת 2004 חזרה לעסוק במשחק, וביצעה את הופעת הבכורה שלה במחזה אוף-ברודוויי, ב-"Fat Pig" של ניל לביוט. את החזרה שלה למסך עשתה בשנת 2005 בסרט הטלוויזיה "הקסם בימים רגילים", בסרט הקולנוע "הצד הטוב של הכעס" ובסדרת הטלוויזיה "אל המערב הקסום".
בשנת 2006 הופיעה בסרט "משימה בלתי אפשרית 3" של יוצר הסדרה "פליסיטי" - ג'יי ג'יי אברהמס, ובקיץ באותה שנה נבחרה להיות הדוברת של מותג הקוסמטיקה "CoverGirl ". בשנת 2007 הופיעה בתפקיד אורח בשני פרקים בסדרה "סקראבס", וכן כיכבה בסרט "מלצרית", סרטה העצמאי של אדריאן שלי שזכה לתגובות חיוביות, ובו גילמה ראסל אישה בהריון המתמחה באפיית עוגות פאי. על תפקידה זה זכתה לביקורות חיוביות. 
בקיץ 2007 הופיעה ב-"The Keri Kronicles", תוכנית מציאות/קומדיית מצבים שצולמה בביתה של ראסל שבמנהטן ועקבה אחר חייה. התוכנית הועלתה באתר MySpace והייתה תחת החסות של CoverGirl. עוד ב-2007, ראסל הופיעה בסרט האימה "Butterfly: A Grimm Love Story" (שביציאתו לאקרנים בגרמניה נקרא: "Rohtenburg") שם גילמה את דמותה של קייט ארמסטרונג, סטודנטית הכותבת תזה על מקרה מזעזע של רצח קניבלי. לאחר מכן הופיעה בסרט הדרמה "ריקוד לאור ירח", ובמותחן "נערה בפארק".
בשנת 2008 כיכבה בסרט "סיפורים לפני השינה", וב-2009 גילמה את וונדר וומן בסרט אנימציה המבוסס על הדמות.
בינואר 2010 הופיעה ראסל בסרט "Extraordinary Measures" של חטיבת הסרטים של CBS, שם גילמה את איילין קראולי, אם המנסה לנהל חיים נורמליים עבור ילדיה החולים בשעה שבעלה ג'ון (פרייזר) ומדען שנוי במחלוקת (פורד) מנסים למצוא תרופה למחלה הילדים במהירות האפשרית.
בין השנים 2013-2018 שיחקה בתפקיד ראשי (עם בן זוגה לסדרה) כאליזבת, סוכנת קגב בארצות הברית, בסדרה "האמריקאים".

חיים אישיים

בשנת 2005 דווח כי ראסל החליטה להצטרף לכת הסיינטולוגיה, לאחר שעבדה בסרט "משימה בלתי אפשרית 3" ביחד עם טום קרוז, שהוא אחד מחברי הסיינטולוגיה הבולטים. נציגיה של ראסל איימו להגיש תביעה אזרחית נגד הכתב שדיווח על הפרשה לראשונה.
ב-2006 התארסה לראסל לשיין דירי, נגר אותו הכירה באמצעות מכרים משותפים. ב-2007 הם נישאו. להם שני ילדים משותפים. בתחילת 2013 נפרדו. החל מ-2013 היא בזוגיות עם השחקן הוולשי מתיו ריס, שמככב לצדה בסדרה "האמריקאים". ב-2016 נולד בנם המשותף, והשלישי בסך הכל של ראסל.